第十七部

# 佛说文殊尸利行经

天竺三藏法师阇那崛多 译

如是我闻：一时婆伽婆，住王舍城祇阇崛山中，与大比丘众五百人俱，皆是大阿罗汉，诸漏已尽，无复烦恼，三明六通，具八解脱，慧心无碍，具足清净。如是等五百比丘，各于自房，结加趺坐，身心寂静，三昧正受。

尔时文殊尸利童真菩萨，为欲发起自身行法，令众闻知，获大利故，最于先起。一一次第，遍观诸房，即见尊者舍利弗，独处一房，折伏其身，结加趺坐，入于三昧。

尔时文殊尸利童真菩萨，见如是已，亦不发觉，更诣诸处，观察余房。如是展转，乃至晨朝日初出时。当于是时，舍利弗等五百比丘皆已出定，是诸比丘及余比丘诸方来者，一切大众，皆悉云集。

尔时世尊，即于此时，从坐而起，平身正直，从容徐步，安谛而行，如师子王，出于自房敷坐。一切大众，左右围绕，敬念世尊，不敢当前。尔时世尊，处大众中，为无上首，光颜巍巍，犹若金山，乘大悲云，雨诸法雨。

尔时文殊童真菩萨于大众中问尊者舍利弗，作如是言：我于向者，遍观诸房，我时见汝，独处一房，结加趺坐，折伏其身，汝时为当坐禅耶？不耶？

尊者舍利弗即答文殊尸利菩萨言：我于是时，实坐禅耳。

尔时文殊菩萨即复问于舍利弗言：汝意云何？为当欲令有未断者，为除故坐禅耶？欲令有已断者，更除断故坐禅耶？为依过、现、未来三世法故坐禅耶？为依色、受、想、行、识等五阴法故坐禅耶？为依眼、耳、鼻、舌、身、意等诸根识故坐禅耶？为依色、声、香、味、触、法等六尘法故坐禅耶？为依欲、色、无色界等三有法故坐禅耶？为依若内、若外、内外差别法故坐禅耶？为依若身、若心、若身心名色法故坐禅耶？如是等法，我已问汝，汝应速答，依何而坐禅乎？

尔时尊者舍利弗即答文殊尸利言：仁者，我今现见诸法乐行，念不忘故，而坐禅也。

文殊尸利菩萨复更问于舍利弗言：舍利弗！实有诸法，可得现见乐行者，念不忘否？

舍利弗言：仁者文殊！如是乐行之法，我实不见。仁者文殊！如是乐行之法，我虽不见，而佛世尊曾为声闻一切诸众，说寂定法，如是法者，我依行之。

文殊尸利菩萨复问尊者舍利弗言：何等诸法，如来曾为诸声闻众说是寂定，汝依行也？

舍利弗言：仁者文殊！有一比丘，依于过去、未来、现在诸法而行，略说乃至依心意等诸法如行。如彼行法，是佛世尊为声闻一切诸众说是寂定，我依行也。

文殊尸利童真菩萨复问尊者舍利弗：汝言如来曾为声闻一切诸众，说彼三世乃至心意，我依行者。是事不然。何以故？即彼过去现无如来，彼未来世现无如来，现在世无彼如来。若如是者，一切诸法求如来身，皆不可得。汝今云何作如是言：我依过去未来现在诸法而行？

唯舍利弗，过去际、未来、现在际，彼不为此、此不为彼，各各别异，不相为作，无有处所，亦无依住，无所住者，无有依处，而可得也。复次，舍利弗！若有人言过去、未来、现在，于实际中，说有依处、说无依处者，当知彼辈诽谤如来，获大重罪。所以者何？彼真实际，无忆无念，亦无堕落。无有形色，无有相状，而可得者。唯舍利弗，真实际中，过去、未来、现在诸法，实不可得，略说乃至心意等法，亦不可得。离于实际，外无一法，而可得者。是故说言名之为空。空故无法，无可显说。

尔时尊者舍利弗即问文殊尸利童真菩萨言：如来可不住于实际而说法耶？

文殊尸利菩萨即答尊者舍利弗言：舍利弗！真实际中有何处所，而使如来住于实际说诸法乎？

舍利弗！**法本自无，云何如来住实际已，说于诸法？**

**非但无法，如来亦无。既无，云何而言如来住于真实际已，说诸法耶？**

**所以者何？一切诸法，皆不可得。如来亦尔，实不可得。所说法体，亦复如是。时中不可得、非时中不可得、时非时中亦不可得。如来复非在说时中、不说时中可得显现。所以者何？舍利弗，如来一切言语道断，无为无作，无所安置。**

尔时尊者舍利弗复问文殊尸利菩萨言：文殊尸利！如仁者所说，谁于此处堪为法器？

文殊尸利菩萨即答尊者舍利弗言：舍利弗，**若有人能破坏世谛，亦复不当入于涅槃，彼人于此，堪为法器。**

**若复能于过去诸法不证、不说，未来诸法不证、不说，现在诸法不证、不说，彼人于此堪为法器。**

**无烦恼见及清净见，无有有为、无为见者，彼于此说堪为法器。**

**若无有我，亦无无我，于作行中不取、不舍，彼于此说，堪为法器。**

**如是人者，虽能听受，亦不于是所说法中，取为决定了义说也。**

尔时尊者舍利弗复问文殊尸利菩萨言：若如仁者所说，于是义中，云何修行？云何教住？

文殊尸利菩萨即语尊者舍利弗言：舍利弗！若是义中，可有言说，可得问言，云何教住？于是义中，既无言说，断诸心行，云何问言，云何教住？

尔时尊者舍利弗即白文殊尸利菩萨言：仁者文殊！此义甚深，于是义中，少有证知者，少有受持者。何以故？一切学人、诸阿罗汉等，于是地中，犹尚迷没，况诸凡夫，岂能于是甚深义中能知能了？

文殊尸利言：舍利弗！诸阿罗汉，于是义中，无有地分。所以阿罗汉无有地分可得住者，以无住故，名阿罗汉。无得故，名阿罗汉。言语道断故，名阿罗汉。以言语道断故，所有阿罗汉地分行者，无有证处。以无有证处故，所有阿罗汉地分行者，以无为法得名。以不发故，则名无为。无有作者，亦无住处。云何名阿罗汉有所得地？诸阿罗汉者，不以名故名为阿罗汉，不以色故名为阿罗汉。唯诸凡夫，于名色中，妄作分别。如是名色，实无分别。诸阿罗汉皆如是知，不生分别，是故诸阿罗汉，不以名、不以色名为阿罗汉。

无有凡夫，无有凡夫法；无有阿罗汉，亦无阿罗汉法而可得者。**是故阿罗汉不作分别。以无作行故，无有行处，无有作者，即是寂定。不作为有者，不作为无者，不作为非有非无者。若无作无为，是中不可得，彼得远离一切有无心，无行可得，说言决定正住沙门果中。**

尔时文殊尸利童真菩萨如是说时，于大众中有五百比丘从坐而起，于世尊前高声唱言：从今已去，更不须见文殊身，亦复不须闻其名字。如是方处，速应舍离。所有文殊一切住处，更莫趣向。所以者何？云何文殊烦恼、解脱一相说耶？

五百比丘一时高声唱是言已，皆各背面，出众而去。复作是念：我等云何于佛世尊自说法中，欢喜乐学，修行梵行已，云何今日忽闻如是弊恶法乎？

尔时尊者舍利弗见是事已，即告文殊尸利童真菩萨言：文殊尸利！汝说是法，不欲令诸众生辈决定了知如是法耶？

文殊尸利菩萨言：如是如是。

尊者舍利弗言：文殊尸利！汝若如是者，何故此五百比丘从坐而起，毁呰、诽谤仁者所说，现于佛前高声唱言：不须见文殊尸利，亦不须闻文殊尸利名，是方亦须舍所有文殊一切住处，皆不须往。唱是言已，出众而去？

尔时，文殊尸利童真菩萨即叹尊者舍利弗言：善哉善哉，汝舍利弗，快能善说彼诸比丘唱告之言。何以故？实无文殊而可得故。若实无文殊不得者，彼亦不可见、不可得闻，如是彼方，亦须舍离。所以者何？所有文殊一切住处，是处及文殊，皆无所有。无所有者，尚不可亲近，亦可须舍？

尔时文殊尸利菩萨如是说时，五百比丘还来入众，白文殊尸利言：如仁者所说，非为我等，云何能知仁者所说？

尔时，文殊尸利菩萨即叹诸比丘言：善哉善哉，如是如是。如来世尊诸声闻众，于是法中，应如是作，莫须知之。诸比丘于是法中，亦须如是作，莫须知之，亦非不须知。所以者何？如是法者，即是常住，亦名法界。若常住法界者，无忆、无念。无忆、无念者，一切无证、无不证。无不证者，亦非不证、不忆、不念，若如是知者，即名如来真实声闻弟子，名为最上，得言应供者。

尔时，文殊尸利童真菩萨说是语时，于彼五百比丘众中，四百比丘于无漏法中，心得解脱。一百比丘更增毁呰，起诽谤心，于现身中生，陷入于大地狱中。

尔时，尊者舍利弗即白文殊尸利童真菩萨言：文殊尸利！**仁者何故不顺众生而说法也？令是一百比丘退失堕落。**

尔时，世尊即告尊者舍利弗言：汝舍利弗，莫作是言。所以者何？舍利弗！**是一百比丘，若不闻是甚深法本者，当知彼辈，必定堕大地狱中，一劫受苦。从地狱出已，然后方得人身、人道。以彼诸比丘辈闻是法本甚深义故，所有恶业重罪，应堕大地狱中，一劫受苦。今日入于大叫唤地狱之中，一触受已，即得上生兜率天中，受诸天乐。汝舍利弗当知，是诸比丘，闻此法故，速除多罪，暂少轻受。汝舍利弗当知，是一百比丘，于弥勒菩萨下生成道，初会说法声闻众中，得阿罗汉果，尽诸有漏，无复烦恼，三明、六通、具八解脱，身心烦恼，二余俱尽。**

**是故舍利弗，宁于是法本修多罗中，疑心听受，不用成就四禅定心及四无量心，亦复不用具足成就四无色定心。何以故？虽复成就如是法者，若不闻是甚深法本，于烦恼中不得解脱生、老、病、死、忧悲、苦恼。我愍此辈，说是法本。**

尔时尊者舍利弗即白文殊尸利菩萨言：希有希有，文殊尸利！乃能善说如是法本，为欲教化诸众生故。

文殊尸利菩萨言：舍利弗！真实际者，不增不减，法界不增不减，众生界者，亦无增减。所以者何？如是等法，但有言说，无可得者。彼不为此，此不为彼，即自无自，有何依处。是故舍利弗，菩提者，即是解脱也。何以故？所有法智，无异处故，非作非不作。若如是知，名为已入涅槃者。

尔时世尊即告尊者舍利弗言：舍利弗！如是如是，如文殊尸利菩萨所说，**真实际中无增无减，法界众生界亦无增减，不受烦恼、不受解脱。**

尔时世尊说是语已，为欲重明真实义故，复以妙偈，而说颂曰：

过现未来法，唯语无真实，彼若于实处，一相无差别。
 若无相分别，是即有真相，无相无分别，分别亦无相。
 若不作分别，不了别涅槃，是二皆魔事，智者应当知。
 阴界诸入中，我虽名字说，无生名字者，彼二还一相。
 起心正分别，彼即成邪念，妙智无分别，以有空行故。
 分别有思量，无分别无思，了别即是相，不了得涅槃。
 若能如是知，名为大智者，是故尽智者，得智无分别。
 智能说于智，智说还自空，是中能忍者，是名为大智。
 假使满三千，七宝持用施，忍信是法者，其福为最上。
 **假使亿劫中，施戒忍精进，通辩成就福，不比持是经。
 若持是经者，至真等即说，是经功德力，彼悉当成佛。**

尔时，世尊说是法本修多罗偈时，一万杂类众生，远尘离垢，得清净法眼；五百比丘于无漏法中，心得解脱；八万欲界天子未发心者，皆得发于阿耨多罗三藐三菩提心。

世尊尔时即授彼记：皆于星宿劫中，得成阿耨多罗三藐三菩提，皆同一号，名曰法开华如来至真等正觉。

佛说是经已，文殊尸利童子、尊者舍利弗等五百比丘，天龙八部、诸鬼神等，闻佛所说，欢喜奉行。